मेरे जैसा आदमी अगर इतने दिनों तक यहां टिका तो इसकी वजह सिर्फ और सिर्फ चारी साब थे. कई दफा मैं उनसे कह भी देता कि अगर आप यहां ना होते, तो मैं सब कुछ छोड़छाड़ कर कब का यहां से चल देता. और फिर वो मुस्कुरा देते. कहते- अरे नहीं, ऐसा भी कभी होता है !!! आप लोग टैलेंटेड लोग हो और जो कुछ भी हो, अपनी काबलियत के बल पर हो. मैं खुशनसीब हूं कि पत्रकारिता में जहां मृणाल पांडे और मधुसूदन आनंद जैसे गुणी सम्पादकों के साथ काम करने का मौका मिला, उनका बेहिसाब प्यार मिला, पग-पग पर मार्गदर्शन मिला वहीं जब एकेडेमिक्स में accidentally आया (वो भी एक करीबी मित्र की सलाह पे) तो IIMC में राघवचारी साहब का साथ मिल गया. पहले में यहां बतौर एक छात्र पढ़ाई करके गया था लेकिन अब उनके मार्गदर्शन में मुझे रेडियो-टीवी डिपार्टमेंट के संचालन में अपना योगदान देना था.